પરશુરામ, કણ્વ, નારદ ત્રણે એક કથાનો આશ્રય લઇ દુર્યોધનને સમજાવવા યત્ન કરે છે. પરશુરામ નરનારાયણની કથા કહે છે.દંભોદ્ ભવ રાજા પોતાના બળના મદમાં આવી જાય છે અને પૃથ્વી પર પોતાનો કોઇ સમોવડિયો નથી એમ માને છે. ગંધમાદન પર્વતમાં તપ કરતા બે તપસ્વીઓ નર અને નારાયણ સાથે મુકાબલામાં ઊતરવા જતાં દંભોદ્ ભવનો મદ ઊતરી જાય છે. પરશુરામ કહે છે કે અર્જુન અને કૃષ્ણ આ નર અને નારાયણના જ અવતાર છે. એટલે તેઓ સાથે યુદ્ધ કરવામાં દુર્યોધનનું શ્રેય નથી.